Simona Halep este gata de restart pe toate planurile după ce decizia TAS de la Lausanne i-a dat gura de oxigen de care avea nevoie după ce a lipsit 18 luni de pe terenurile de tenis.
Este prezentă în acest moment la Mastersul de 1000 de puncte de la Miami, unde cel mai mult își dorește să reintre în ritmul competițional și avocații ei au intentat proces firmei canadiene care a produs suplimentul contaminat. Dar l-a supărat rău pe unul dintre marii ei susținători, miliardarul Ion Țiriac.
Motivul pentru care omul de afaceri s-a iritat este suma mult prea mică solicitată ca despăgubiri de Halep canadienilor. În opinia sa aceasta nu trebuia să se rezume la un mizilic de 10 milioane dolari, ci trebuia să ajungă undeva la 100 de milioane și tot nu ar fi fost de ajuns.
"Să vedem ce se întâmplă în viitor cu procesul intentat companiei producătoare. Ce va face Halep și cine o va sfătui din punct de vedere legal… La fel, ce se întâmplă cu echipa ei, cu fabricantul produsului (n.r. de la care Simona a cerut 10 milioane de dolari).
L-a dat în judecată pe fabricant în Statele Unite, nu în România sau la Cioflingeni sau în Congo. Trebuia să-l dea pentru 100-200 de milioane, nu pentru zece milioane. Mizilic așa, zece milioane?! Trebuia să le ceară mai mulți bani, vai de mine și de mine!
Zece milioane a luat fătuca aia din Canada care a căzut în vestiar la US Open. Nu mai joacă acuma, face modă. A căzut acolo, s-a lovit puțin, iar Federația Americană i-a dat zece milioane ca să nu-i dea în judecată!" (NR – este vorba despre Eugenie Bouchard)